U Lukovom polju započeli radovi na dječijem igralištu, ambulanti, apoteci i društvenim prostorijama

Na prostoru Lukovog polja ovih dana aktuelno je nekoliko projekata, koje finansira Gradska uprava Zenice, a jedno od ovih gradilišta danas je posjetio i gradonačelnik Fuad Kasumović.

“Negdje u petom mjesecu obišao sam sve mjesne zajednice, pa tako i Lukovo Polje, te pitao građane šta im treba i evo rješavamo sva tri njihova prioriteta. Jučer smo asfaltirali put za Mrtvice, danas smo pored jedanaestog po redu u gradu, dječijeg igrališta, koje se završava u Lukovom Polju i prvi put u historiji ova mjesna zajednica dobit će ambulantu, apoteku i društvene prostorije, a radovi na njihovoj gradnji uskoro trebaju početi”, navodi Fuad Kasumović, gradonačelnik Zenice.

“Ukupna sredstva za ove projekte iznose oko 700.000 KM. Dječije igralište bi trebalo biti završeno za deset dana, kada će biti i predano na upotrebu, dok se za gradnju ostalih navedenih objekta moraju prvo završiti sve potrebne procedure”, pojašnjava gradonačelnik Zenice.